SKRIFTLIG FORESPØRGSEL P-2017/99

af Mihail Papayannakis (GUE/NGL) til Kommissionen

(28. oktober 1999)

Om: Beretning om kontrollen med kvaliteten af projekterne under den anden fællesskabsstøtteramme

Den 13.10.1998 erklærede den daværende kommissær Wulf-Mathies i sit svar på min forespørgsel nr. E-2176/98(1), at det i den første kvartalsrapport fra ESPEL var blevet konstateret, at der fandtes kvalitetsproblemer i forbindelse med forskellige projekter, og at ESPEL ville foretage en systematisk, tilbundsgående kontrol af projekterne under den anden fællesskabsstøtteramme.

Kommissionen bedes efter de talrige ulykker, som sker på de græske motorveje på grund af den dårlige kvalitet og de utilstrækkelige kontrolsystemer, oplyse hvad der er resultaterne af den kontrol, ESPEL har foretaget indtil i dag, på hvilke konkrete arbejder der blev konstateret byggesjusk eller undladelser, om disse er blevet udbedret af entreprenørerne, og på hvis regning, samt hvilke finansielle disciplinære straffe eller andre administrative sanktioner (som f.eks. sortlistning) de ansvarlige for undladelserne og det dårligt udførte arbejde vil blive pålagt?

(1) EFT C 96 af 8.4.1999, s. 51 og EFT C 135 af 14.5.1999, s. 16.

Supplerende svar afgivet på Kommissionens vegne af Michel Barnier

(21. februar 2000)

Ifølge oplysningerne fra de græske myndigheder har et uafhængigt kvalitetskontrolorgan (ESPEL) i perioden fra juli 1998 til juli 1999 foretaget 339 systematiske kontroller af vejprojekter samfinansieret i Grækenland inden for den anden EF-støtteramme for programmeringsperioden 1994-1999. Resultaterne er følgende: 34 % af projekterne er i orden eller frembyder sekundære mangler, der vil blive afhjulpet af entreprenørerne (første projektkategori); 61 % af projekterne har vigtige mangler, der ikke har betydning for sikkerheden, men som vil medføre større vedligeholdelsesudgifter: disse ekstraudgifter vil blive fratrukket betalingerne til de pågældende entreprenører (anden projektkategori); 18 projekter har alvorlige mangler, der ikke kan afhjælpes: entreprenørerne skal foretage ombygning for egen regning (tredje projektkategori). Listen over disse projekter, for hvilke det græske økonomiministerium overgiver sagerne direkte til anklagemyndigheden, sendes direkte til det ærede medlem og Parlamentets Generalsekretariat.

Situationen for motorvejene er følgende: Egnatia: ud af 21 kontrollerede kontrakter falder 16 under første kategori og 5 under anden. Pathe: ud af 12 kontrollerede kontrakter hører 8 under første kategori, 3 under anden og 1 under tredje kategori.

Kommissionen har i øjeblikket ingen konkrete oplysninger om resultaterne af de forskellige sager. De græske myndigheder har dog meddelt den, at fejlene i flere tilfælde allerede er blevet udbedret, eller at betalingerne for det pågældende arbejde er blevet nedsat. Den af ovennævnte inspektører foretagne kontrol skulle på den anden side gøre det muligt at ajourføre fortegnelsen over bygge- og anlægsvirksomheder, der ikke overholder proceduren.

Kommissionen har til hensigt at anmode de græske myndigheder om en nøje overvågning og om detaljerede oplysninger om de sanktioner, der anvendes, og de budgetmæssige følger deraf.